Зифа Нагаева: «Җырларымны күп урладылар инде. Судлашып кына йөрмәдем. Бүгенге акылым булса...»

	Башкортстанда яшәп иҗат итүче шагыйрә, композитор Зифа Нагаева “Гомерләр зая узмасын”, “Бер вакыт кына”, “Әйләнә дә килә җәйләр”, “Гомерләр балкышы”, “Балакаем” кебек популяр җырларның авторы. Бүгенге көндә хаклы ялда булуына карамастан, ул бер дә тик тормый. Әле узган атнада гына Казанда, Чаллыда аншлаг белән концертлары узды.	 - Бу арада Казанга еш йөрелде. Башта ТМТВ премиясен тапшыру тантанасына барган идем. ТМТВ каналы мине хөрмәт итеп чакырды, моның өчен аларга зур рәхмәт. Искитмәле концерт төнгә кадәр барды. Тик, беләсезме, күңелемә нәрсә тиде? Күпме җыр башкарылды, шуларның берсенең дә авторы яңгырамады. Күрәсең, вакытны күп ала дип, әйтеп тормадылар. Алай булгач, экранга язсыннар иде. Авторның исеме булырга тиеш. Мин үзем, популярлыкка кытлык кичермим, әмма сәнгатьтә яшь, талантлы композиторлар да бар бит, халык аларны да ишетеп белсен иде. Бу бит концертны бизиячәк кенә. Авторларга хөрмәт булмагач, өч көнлек җырлар туа да. Һәр җырдан кисәкләр җыеп, шуларны ялгап, аранжировка ясаучылар да хәзер җыр “иҗат итә”. Аранжировкачылар компьютерны яхшы беләләр, аңа гына башлары эшли аларның. Алар җырларын очсызга тәкъдим иткәч, җырчыларга да әзер җыр сатып алу бик табышлы.  
	Азалия ИСМӘГЫЙЛЕВА	
Шәһри Казан

	№ --- | 06.05.2017	


